To biler kørte mandag formiddag frontalt sammen nær Sønderlev.

To personer har fået alvorlige kvæstelser efter en trafikulykke ved 10-tiden mandag formiddag. Ulykken skete på Skallerupvej nær Sønderlev, hvor to biler kørte frontalt sammen. Ifølge vagtchef ved Nordjyllands Politi Poul Fastergaard trak den ene bil af uvisse årsager over i den modsatte vejbane, hvorefter de to biler stødte sammen. Der var én person i hver bil, og bilisten, der blev ramt af bilen, der trak over i den forkerte vejbane, blev fløjet med helikopter til Aalborg Universitetshospital. Den anden bilist blev fastklemt ved ulykken og blev kørt til Regionshospital Nordjylland i Hjørring. - Der er tale om en alvorlig ulykke, og vi har ikke været i stand til at afhøre de implicerede parter endnu, siger Poul Fastergaard. En bilinspektør har undersøgt ulykkesstedet for at komme nærmere en årsag til færdselsulykken.